钦定古今图书集成/明伦汇编/氏族典/第155卷 > 《廖用贤尚友录》 > 樊逊
## 钦定古今图书集成/明伦汇编/氏族典/第155卷 > 《廖用贤尚友录》 > 樊逊

按《北齐书樊逊传》：“逊字孝谦，河东北猗氏人也。祖琰，
父衡，并无官宦。而衡性至孝，丧父，负土成坟，植柏方
数十亩，朝夕号慕。逊少学，常为兄仲优饶，既而自责
曰：‘名为人弟，独受安逸，可不愧于心乎’？欲同勤事业。
母冯氏谓之曰：‘汝欲谨小行耶’？逊感母言，遂专心典
籍，恒书壁作‘见贤思齐’四字，以自劝勉。属本州沦陷”，
㝢居邺中，为临漳小吏。县令裴鉴莅官清苦，致白雀
等瑞。逊上《清德颂》十首，鉴大加赏重，擢为主簿。仍荐
之于右仆射崔暹，为暹宾客。后崔暹大会宾客，大司
马襄城王元旭时亦在坐，谈论，欲命府僚。暹指逊曰：
“此人学富才高，兼之佳行，可为王参军也。”旭目之曰：
“岂能就耶？”逊曰：“家无荫第，不敢当此。”武定七年，世宗
崩，暹徙于边裔，宾客咸散，逊遂往陈留而居之。梁州
刺史刘杀鬼以逊兼录事参军。八年，转兼长史，从军
南讨。军还，杀鬼移任颍州长史。天保四年，梁州重表
举逊为秀才。五年正月，制诏问升中纪号，逊对为当
时第一。十二月，清河王岳为大行台，率众南讨，以逊
从军。明年，显祖纳贞阳侯为梁王，岳假逊大行台郎
中，使于南。七年，诏令校定群书。八年，诏尚书开东西
二省官选，所司策问，逊为当时第一。左仆射杨愔辟
逊为其府佐。逊辞曰：“门族寒陋，访第必不成，乞补员
外司马督。”愔曰：“才高不依常例。”特奏用之。九年，有诏
超除员外将军。后世祖镇邺，召入司徒府管书记。及
登祚，转授主书，迁员外散骑侍郎。天保初，病卒。